ประกันชีวิตได้เฮดอกขึ้นกำไรเพิ่ม
ไทยสมุทรประกันชีวิต รับอานิสงส์ดอกเบี้ยขึ้น หนุนผลตอบแทนลงทุนพุ่ง 6.7% ปรับแบบประกันใหม่เพิ่มผลตอบแทน
17 ส.ค. 2554

ไทยสมุทรประกันชีวิต รับอานิสงส์ดอกเบี้ยขึ้น หนุนผลตอบแทนลงทุนพุ่ง 6.7% ปรับแบบประกันใหม่เพิ่มผลตอบแทน
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า ครึ่งปีแรกที่ผ่านมาบริษัทสร้างผลตอบแทนจากการลงทุนได้สูงถึง 6.7% จากเป้าที่เคยตั้งไว้ 6.2% เนื่องจากได้รับผลดีจากการลงทุนในหุ้นและอัตราดอกเบี้ยในตลาดที่ปรับเพิ่มสูงขึ้น และคาดว่าเฉลี่ยทั้งปีนี้น่าจะได้ผลตอบแทนถึง 6.6% จากเงินลงทุนที่มีอยู่ 5.9 หมื่นล้านบาท 
สำหรับแนวทางการลงทุนครึ่งปีหลัง บริษัทจะให้ความสำคัญเรื่องของเงินกองทุนตามระดับความเสี่ยง (อาร์บีซี) เป็นหลัก ยึดหลักการลงทุนให้สินทรัพย์กับหนี้สินสมดุลกัน โดยเน้นลงทุนในระยะยาวประเภทพันธบัตรและตราสารหนี้มากขึ้น ส่วนที่เหลือเป็นการลงทุนในตราสารทุน สินเชื่อเช่าซื้อรถ และสินเชื่ออื่นๆ 
“อัตราดอกเบี้ยที่เพิ่มขึ้นทำให้ค่าความเสี่ยงที่มีเงินลงทุนมารองรับลดลง ส่งผลดีทำให้ผลตอบแทนดีขึ้น ซึ่งไทยสมุทรก็ต้องปรับสินค้าให้ได้รับผลตอบแทนดีขึ้นตามไปด้วย ซึ่งในเดือน ส.ค.นี้ ก็จะมีแบบประกันสะสมทรัพย์ตัวใหม่ ชำระเบี้ย 2 ปี คุ้มครอง 6 ปี ออกมาสู่ตลาดอีก เพื่อรองรับกับลูกค้าที่ครบกำหนดสัญญาที่มีอยู่ประมาณ 4,000-5,000 ล้านบาท เป็นแบบประกันใหม่ที่สอดคล้องกับการลงทุนในพันธบัตรระยะสั้นที่ให้ดอกเบี้ยสูงซึ่งบริษัทได้ไปลงทุนไว้” นางนุสรา กล่าว
นอกจากนี้ ในช่วงครึ่งปีหลังบริษัทตั้งเป้าเบี้ยปีแรกจากช่องทางตัวแทนให้ได้ 1,500 ล้านบาท และช่องทางอื่นๆ ไม่ว่าจะมาจากประกันกลุ่ม จากธนาคาร จากข้าราชการและองค์กรอีก 81 ล้านบาท โดยมาจากช่องทางตัวแทนเป็นหลักถึง 90% ส่วนที่เหลือเป็นช่องทางอื่น
สำหรับในช่วงครึ่งปีแรกที่ผ่านมา บริษัทมีรายได้จากเบี้ยปีแรก 1,419 ล้านบาท เติบโต 27% เมื่อเทียบกับช่วงเดียวกันของปีก่อนที่ได้เบี้ย 1,115 ล้านบาท ขณะที่รายได้จากเบี้ยปีต่อไปได้ 4,686 ล้านบาท เติบโต 9.6% เมื่อเทียบกับช่วงเดียวกันของปีก่อนที่ได้เบี้ย 4,275 ล้านบาท ส่งผลให้บริษัทมีเบี้ยรับรวม 6,106 ล้านบาท เติบโต 13% เมื่อเทียบกับช่วงเดียวกันของปีก่อนที่มีรายได้ 5,390 ล้านบาท ซึ่ง คาดว่าภายในปีนี้จะได้เบี้ยรับรวมตามเป้าที่ตั้งไว้ 13,142 ล้านบาท